प्राजक्ता कोली
प्राजक्ता कोली () एक भारतीय युट्युबर र ब्लगर हुन् । उनी युट्युबमा "मोस्टलीसेन" भनेर प्रसिद्ध छन् । उनका भिडियोहरूमा दैनिक जीवन र सामान्य स्थितिहरूलाई हास्य रूपमा प्रस्तुत गरिन्छ ।

कार्य जीवन 
उनले सन् २०१५ मा आफ्नो युट्युब च्यानल सुरु गर्नु अघि फिभर १०४ एफएममा प्रशिक्षार्थीको पदमा आफ्नो कार्य जीवनको सुरुवात गरेकी हुन् ।

प्राजक्ता युट्युबको प्रमुख कार्यकारी अधिकृत सुसन वोज्सिकीसँग युट्युबलाई युवाहरूका लागि सुरक्षित बनाउन चालिएका कदमबारे अन्तर्वार्ता गर्ने प्रथम डिजिटल निर्माता बनेकी छन् । 

कोलीले करीना कपूर खान, नवाजुद्दीन सिद्दीकी र विक्की कौशलजस्ता बलिउड अभिनेताहरूसँग काम गरेकी छन् । यसका साथै उनलाई क्याप्टेन मार्वलको पहिलो प्रस्तुतिमा ब्री लार्सन र स्याम्युएल एल ज्याक्सनसँग अन्तर्वार्ता गर्न मार्वलद्वारा निम्त्याइएको थियो ।  

सन् २०१८ मा दिल्ली र सन् २०१९ मा मुम्बईमा युट्युब फ्यानफेस्टमा प्रदर्शन गरेकी थिइन् । 
डिसेम्बर २०१८ मा उनले ह्वाट्सएपको माध्यमबाट गलत सूचनाको प्रवाहबाट सावधान रहन सचेत गराउने विज्ञापन रेकर्ड गरेकी थिइन् ।  

फेब्रुअरी २०१९ मा उनी फोर्ब्सको ३० अन्डर ३०, आउटलुकको विमेन अफ वर्थ र अन्ट्रप्रनुर इन्डियाको ३५ अन्डर ३५ मा सूचिकृत भइन् । त्यही वर्ष उनी कस्मोपोलिटनको युट्युबर अफ द यरबाट पनि पुरस्कृत भइन् ।

२१ जनवरी २०२० मा उनको प्रिट्टी फिट नामक युट्युब ओरिजिनल्स शृङ्खलाको पहिलो भागको प्रसारण गरियो, जसमा उनले करीना कपूर, नेहा कक्कड, सानिया मल्होत्रा, आरजे मलिश्का, मिथिला पाल्कर र सुमुखी सुरेशजस्ता प्रभावकहरूसँग अन्तर्वार्ता गर्नुको साथै विभिन्न रोमान्चक खेल खेलिन्छ ।

जनवरी २०२० मा कोलीलाई ग्राजिया इन्डियाको वार्षिक कूल लिस्टमा समावेश गरिएको थियो । अप्रिल २०२० मा बिजनेसवर्ल्डको सबैभन्दा प्रभावकारी महिलाहरूको सूचिमा उनलाई राखिएको थियो ।

जुलाई २०२० मा उनले यशपाल शर्माको साथ हरियाणाका ग्रामीण क्षेत्रका महिलाहरूलाई सशक्त बनाउने छोटो चलचित्र खयाली पुलावमा देखिइन् ।

सामाजिक अभियान

#iPledgeToBeMe
सन् २०१६ मा विश्व मानसिक स्वास्थ्य दिवसको अवसरमा कोलीले #iPledgeToBeMe अभियानको सुरुवात गरिन्, जसले मानसिक स्वास्थ्य र आफ्नो शरीरलाई स्वीकार्नुमा जोड दिन्छ । मे २०१७ मा उनले आफ्नो शरीरलाई स्वीकार्ने क्रममा आएका बाधाहरूबारे खुलासा गर्दै शेमलेस नामक र्याप गीत निकालिन्, जसको भिडियोमा रफ्तार, आरजे मलिश्का र मिथिला पाल्करलाई देख्न सकिन्छ ।

#GirlsCount 
सन् २०१८ मा उनले महिला शिक्षाको महत्त्वबारे चर्चा गर्दै वन क्याम्पेनको #GirlsCount अभियानमा आफ्नो सहभागिता जनाइन् ।

द युएन एन्ड गोलकीपर्स इनिशिएटिभ 
सेप्टेम्बर २०१९ मा उनी अन्तर्राष्ट्रिय सहिष्णुता दिवसको अवसरमा भारतको प्रतिनिधिको रूपमा संयुक्त राष्ट्र सङ्घको सचिवालय र बिल र मेलिन्डा गेट्स संस्थानको गोलकीपर्स अभियानमा सहभागी हुन न्यू योर्क पुगेकी थिइन् ।

क्रिएटर्स फर चेन्ज 
मे २०१८ मा उनले युट्युबको क्रिएटर्स फर चेन्जमा भाग लिएकी थिइन् । उनले आफ्नो प्रतिवेदनको रूपमा नो ओफेन्स नामक गीत बनाएकी थिइन्, जसलाई संयुक्त राष्ट्र सङ्घमा अन्तर्राष्ट्रिय सहिष्णुता दिवसको अवसरमा देखाइएको थियो ।

सन् २०२० मा क्रिएटर्स फर चेन्जको एक विशेष भागको लागि प्राजक्ताले मिसेल ओबामा, लाइजा कोशी र थेम्बे माहलाबासँग मिलेर विभिन्न देशका केटीहरूसँग उनीहरूको पढाइको अवसर र अवस्थाबारे अन्तर्वार्ता गरिन् ।

द कल टु युनाइट र रूम टु रीड
१ मे २०२० मा ओपरा विनफ्री, जुलिया रोबर्ट्स, इभा लङ्गोरिया, दीपक चोपडालगायत अन्य व्यक्तित्वहरू मिलेर आयोजित द कल टु युनाइटमा प्राजक्ताले भारतको प्रतिनिधित्व गरिन् । २०१९-२० कोरोना भाइरस प्रकोपले प्रभावित आम जनताको समर्थन र बाल शिक्षाको महत्त्व झल्काउने उद्देश्यले आयोजित यस २४ घण्टा लामो कार्यक्रम युनाइट र रूम टु रीडको सहकार्यले सफल भयो ।

गायन र सङ्गीत

अभिनय

सन्दर्भ सामग्री

बाह्य कडी 
 
 
 
 

जीवित मानिसहरू
भारतीय युट्युबरहरू
भारतीय हास्य कलाकारहरू